На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08 и143/16) и члана 15. Одлуке о оснивању Народнoг позоришта Ниш ("Службени лист града Ниша", број 2/11 и 115/16)

Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

I **ДАЈЕ СЕ САГЛАСНОСТ** на План и програм рада Народнoг позоришта Ниш за 2019. годину, број 01-64/3 који је донео Управни одбор ове установе, на седници одржаној 14.01.2019. године.

II План и програм рада Народнoг позоришта Ниш за 2019. годину реализоваће се у складу са Финансијским планом ове установе за 2019. годину.

III Решење доставити установи Народно позориште Ниш. Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

Мр Раде Рајковић

***О б р а з л о ж е њ е***

Управни одбор Народног позоришта Ниш, на седници одржаној 14.01.2019. године, донео је План и програм рада Народног позоришта Ниш за 2019. годину, број 01-64/3.

У 2019. години Народно позориште у Нишу намерава да настави са успешним и креативним радом реализујући представе и друге уметничке пројекте који гарантују успех и висок уметнички ниво, планира се најмање 9 премијера (5 самосталних и 4 копродукције), репертоар са 22 играјућа наслова, 136 одиграних представа у продукцији Позоришта на домаћој сцени и на гостовањима, 37 гостујућих представа из Србије и иностранства, 32 друга програма (књижевне вечери, академије, трибине итд.), организовање првог фестивала позоришта Балканског културног простора „Театар на раскршћу“, чланство Позоришта у Међународној театарској мрежи; интензивнији рад са публиком, развој партнерских односа са привредним субјектима, невладиним сектором, владиним институцијама, градским институцијама, фондацијама и међународним организацијама, као и надлежним министарствима. Посебан акценат биће усмерен ка развоју нове младе публике.

Народно позориште у Нишу планира у 2019. години Интензивнију сарадњу са ТВ кућама као што су телевизије РТС, ТВ Пинк, ТВ Прва, ТВ О2, Бел Ами, ТВ Зона, НТВ, ТВ Коперникус и са радио станицама које емитују наше промотивне материјале: Радио Банкер, Глас радио, Бум радио, Супер радио, Сити радио.У сарадњи са ТВ Коперникус планира се почетак серијала ТВ Театар, где ће се емитовати представе из претходне деценије које нису више на репертоару Позоришта. Представе су снимљене и монтиране у сарадњи са њиховом тв кућом у виду телевизијске драме и изузетног су продукцијског квалитета.

У 2019. години планира се учешће на свим значајним позоришним фестивалима у земљи и иностранству. Такође у плану су и гостовања у великим културним центрима у земљи, у мањим местима, где техничке могућности то дозвољавају и у градовима страних држава са којима позориште има вишегодишњу успешну сарадњу.

Чланом 34. Одлуке о буџету Града Ниша за 2019. годину („Службени лист Града Ниша“, број 118/2018) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је програм установе Народно позориште сачињен у складу са законом, прописима Града и циљевима оснивања Установе, предлаже се доношење решења о давању сагласности на План и програм рада Народнoг позоришта Ниш за 2019. годину.

**СЕКРЕТАР**

Небојша Стевановић